Kommentar: Er Putin fornøyd nå?
Så, i kveld, kom nyheten om en avtale om Ukraina. Det betyr at faren for en russisk invasjon i Øst-Ukraina er atskillig mindre. Kanskje er Vladimir Putin nå tilfreds med det han har oppnådd. Han har klart å få Krim tilbake på russiske hender (etter at Nikita Khrutsjov overførte halvøya til Ukraina i sovjettiden), og han har klart å vise at det tilsynelatende er totalt kaos i Ukraina foran valget i neste måned. Og kanskje det aller viktigste: han har vist muskler. Det var bare Moskva som kunne hindre at konflikten ble trappet opp ytterligere fra det dramaet vi har sett de siste dagene. I avtalen som er inngått i kveld ligger det en innrømmelse fra Kreml om at de har makt over de pro-russiske separatistene i Donbass-området. For opprørerne var ikke representert på møtet i Genève, noe som betyr at utenriksminister Sergej Lavrov også talte deres sak. Tidligere i dag innrømmet da også president Putin at russiske styrker hadde vært på plass på Krim i forrige måned, før den omstridte folkeavstemningen. Selv om russerne har store styrker klare ved den ukrainske grensen, er det ikke trolig at de vil krysse grensen og gå inn i Ukraina. De nøyer seg med å skape en situasjon som underminerer det midlertidige ukrainske styrets legitimitet foran valget. Et splittet og svakt Ukraina er tilstrekkelig for Putin, som for all del vil unngå at nabolandet blir en del av EU og NATO. På hjemmebane har Putin stor støtte for det han har gjort i Ukraina. Russere flest kan sin historie og vet at det er et flertall av russere på Krim. Og en effektiv propaganda i russiske medier har gitt et inntrykk av at det er et meget lugubert regime som har kommet til makten i Kiev. Derfor kan Putin sole seg i populariteten hjemme. Forhåpentligvis vil han nå sørge for at de pro-russiske militante opprørerne avleverer våpnene og rømmer de besatte bygningene. For nå ser det ut til at Vladimir Putin endelig er fornøyd.
Vladimir Putin gliste fra øre til øre i sitt årlige spørsmål-svar-møte med folk på russisk TV i dag.